ועדת העבודה, הרווחה והבריאות, כנסת 18, פרוטוקול מספר 567, 2011-11-21 09:45

חיים כץ: בוקר טוב.

חיים כץ: יום שני בשבוע, כ"ד בחשוון, ה-21 בנובמבר 2011 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק תיקון הבטחת הכנסה (תיקון – זכאית לשוהה במקלט לנשים מוכות) של חברי הכנסת דב חנין, מוחמד ברכה, חנא סוויד ועפו אגבאריה, והצעת חוק הבטחת הכנסה (תיקון – זכאות לגמלה בתקופת שהייה במקלט לנשים מוכות) של חברי הכנסת זהבה גלאון, ציפי חוטובלי, עינת וילף, דב חנין, ניצן הורוביץ ואילן גילאון.

חיים כץ: דב חנין חתום על שתי ההצעות, כי הן זהות?

זהבה גלאון: כן.

זהבה גלאון: כי הוא לקח ממני מהפעם הקודמת.

חיים כץ: כל פעם כשאני מגיע להצעת חוק עליה חתומים אלפיים אנשים כיוזמים, אני אומר איזו כנסת פורייה.

חיים כץ: כולם חשבו בדיוק על אותו הדבר באותו רגע.

חיים כץ: כל הכבוד ליצירה והיצירתיות.

חיים כץ: אנחנו מתחילים את השבוע הזה, לאור מה שאני קורא בהצעת החוק, במצוות.

חיים כץ: אני מבין שאנחנו צריכים לאחד את הצעות החוק.

אייל לב-ארי: כן.

חיים כץ: למזג אותם.

אייל לב-ארי: כן.

חיים כץ: מאחר שהמציעים אינם, מה אני יודע לעשות?

חיים כץ: אולי הם לא מסכימים?

זהבה גלאון: דב היה כאן לפני כמה דקות והוא נקרא לישיבה אחרת.

זהבה גלאון: הוא ביקש לייצג אותו ויש אישור לכך.

זהבה גלאון: הוא היה כאן והלך.

אייל לב-ארי: לעניין מיזוג הצעות החוק, זה שיקול דעת הוועדה.

אייל לב-ארי: לא נקבע שצריך אישור של ועדת הכנסת.

חיים כץ: אם כן, לפי סעיף 79(ג) אנחנו מצביעים על מיזוג שתי הצעות החוק האלה לקראת הכנתן לקריאה ראשונה.

חיים כץ: ה צ ב ע ה אושר פה אחד חברת הכנסת זהבה גלאון מצביעה במקום חבר הכנסת אילן גילאון.

חיים כץ: כל חברי הכנסת הנוכחים הצביע בעד מיזוג שתי הצעות החוק ולכן החוק ימוזג.

חיים כץ: אנחנו ממהרים עם החוק הזה מאחר שאנחנו הולכים לקראת יום המאבק באלימות נגד נשים.

חיים כץ: הלוואי ולא היינו צריכים לא את יום המאבק באלימות נגד נשים ולא את המעון לנשים מוכות, אבל לצערנו הרב אנחנו עוד חיים בעידן בו מכים נשים והן צריכות מקלט.

חיים כץ: לכן אנחנו צריכים לחוקק חוקי הגנה וחבל שכך.

חיים כץ: חברת הכנסת גלאון.

זהבה גלאון: אדוני, תודה רבה שאתה מעלה את ההצעה היום לקראת ציון היום הבינלאומי למאבק באלימות נגד נשים.

זהבה גלאון: אני רוצה לומר שהגשתי את הצעת החוק הזו לראשונה בכנסת ה-15.

זהבה גלאון: ההצעה היא ביוזמת ויצ"ו.

חיים כץ: עד היום לא נתנו לך להדליק משואה?

זהבה גלאון: עד היום.

זהבה גלאון: בזמנו, עת ויצ"ו באו אלי, הן ראו נשים שהעדיפו להישאר במעגל האלימות הביתי, במעגל הטרור, ולא לברוח למקלט כי הן מקבלות הבטחת הכנסה.

זהבה גלאון: אנחנו מדברים על כ-400-500 נשים בשנה מתוך 900 ששוהות במקלטים שזה חל עליהן, ואפילו על פחות כי יש כל מיני מבחנים מצטברים.

זהבה גלאון: ויצ"ו ראו נשים שתכננו בהבטחת הכנסה לקנות ספרים, לשלם תשלומים לטיולים של הילדים וכולי.

זהבה גלאון: כשהן נאלצו לברוח למקלט, התברר להן שברגע שהן במקלט, הן מוגנות אבל המדינה מורידה להן את הבטחת ההכנסה כי כאילו הן מוגנות במקלט והמדינה דואגת לכל מחסורן.

זהבה גלאון: לכן הן העדיפו להישאר במעגל הטרור הביתי.

זהבה גלאון: במשך כלל השנים – לשאלתך שנאמרה חצי בצחוק – הקונספציה של שרי הרווחה שהיו בממשלות הקודמות הייתה שלא צריך להמשיך לשלם להן את הבטחת ההכנסה כי אם נשים בורחות למקלט, הן מסודרות ולכן בואו נוריד להן את הבטחת ההכנסה.

זהבה גלאון: אני שמחה – ואמרתי את זה היום גם בשידור – שיש גם שר רווחה וגם יושב ראש ועדת רווחה שאני חושבת שהם באים בגישה אחרת.

זהבה גלאון: אני רוצה לומר על מה אנחנו מדברים.

זהבה גלאון: ההצעה הזאת מדברת על נשים ששהו במקלט יותר משלושים ימים, שלא תבוטל להן הזכאות לגמלת הכנסה.

זהבה גלאון: אני רוצה לומר את העלות של זה על פי החישוב של מרכז המחקר של הכנסת.

זהבה גלאון: אנחנו מדברים על עלות שנתית בסך מיליון ו-350 אלף שקלים.

זהבה גלאון: בפועל העלות גם תהיה נמוכה יותר כי רק עשרים אחוזים מהנשים ששוהות במקלטים נמצאות במקום מעל חצי שנה ואז העלות מצטמצמת עוד יותר.

זהבה גלאון: אנחנו מדברים בסכומים שהם מאוד מאוד נמוכים למדינה אבל לנשים האלה זה עולם ומלואו.

זהבה גלאון: זאת אומרת, נשים נשארות במעגל האלימות כי הן חוששות.

חיים כץ: מה הסכום שאומר מרכז המחקר של הכנסת?

זהבה גלאון: מיליון ו-350 אלף שקלים.

חיים כץ: מה הסכום שאומר האוצר?

חיים כץ: רבקה ארבעה מיליון שקלים.

חיים כץ: לא תקציבי.

זהבה גלאון: בכל מקרה זאת לא הצעת חוק תקציבית.

זהבה גלאון: אני רוצה לספר לך.

זהבה גלאון: אני מודה שאני נרעשת.

זהבה גלאון: לפני כשעה קיבלתי טלפון מנציג האוצר שהסביר לי שהקונספציה של ההצעה הייתה שלמרות שמדובר בהבטחת הכנסה, הם רוצים שנשים תשתתפנה או תישאנה בעלות עצמית, מה שמעקר את כל החוק מתוכן.

זהבה גלאון: אני לא מבינה את ההיגיון.

חיים כץ: יכול להיות שאת עובדת אצלם.

זהבה גלאון: אני לא.

חיים כץ: אני לא עובד אצלם ואותי הם לא יכולים לפטר.

חיים כץ: אז מה זה מעניין אותי מה שהם אמרו בטלפון?

חיים כץ: יש הצעת חוק, אנחנו נדון בה, אנחנו נאשר אותה או לא נאשר אותה.

חיים כץ: לא יודע מה יהיה, אבל מה איכפת לי מה הם רוצים?

חיים כץ: זאת לא הצעת חוק תקציבית.

חיים כץ: הם יכולים לבוא לכנסת ולדאוג שיצביעו נגד, דבר שהוא לגיטימי ואני אקבל אותו.

חיים כץ: אם זה ייפול במליאה, ייפול.

חיים כץ: אני לא יודע אם זה יעבור בוועדה, אבל אם זה יעבור בוועדה וייפול במליאה, אלה כללי המשחק הדמוקרטיים וזה בסדר, אבל אנחנו לא עובדים אצלם, אפילו אם הם עובדים כבר חמש שנים באוצר.

חיים כץ: אנחנו לא עובדים אצלם.

חיים כץ: בוועדה הזאת לא עובדים אצלם.

חיים כץ: יכול להיות שבוועדות אחרות עובדים אצלם ולכן הם מנסים להעביר חקיקה מפה לשם, לוועדות אחרות, אבל כאן לא עובדים אצלם.

זהבה גלאון: אדוני, כל מילה נוספת שלי מיותרת.

חיים כץ: תודה רבה.

חיים כץ: אחרי שחברת הכנסת זהבה גלאון אמרה את דבריה, מישהו רוצה להגיד כאן משהו?

עירית גזית: עורכת דין עירית גזית מ-ויצ"ו.

עירית גזית: אני רוצה לומר שבאמת הצעת החוק הזאת היא תולדה של מצוקה מהשטח אותה אנחנו לומדים.

עירית גזית: מדובר בסכום שהוא לא גדול אבל עבור הנשים האלה זה המון.

עירית גזית: לא מדובר רק על נשים שתחשושנה להגיע למקלט אלא על נשים שכבר עברו את כל התהליך במקלט עם כל ההשקעה שגם המדינה השקיעה בעת שהותן במקלט, וכאשר הן צריכות לצאת, הן מבינות שלא יהיה להן איך להתקיים והן חוזרות חזרה למערכת אלימה.

עירית גזית: לכן ההצעה הזאת היא ממש קריטית להן.

עירית גזית: רק אתמול דיברתי עם אישה במקלט שיש לה שני ילדים חולי צליאק וצריך לקנות להם אוכל מיוחד אבל זה לא נכנס בקצבה שהמדינה משלמת עבור השהות במקלט.

עירית גזית: לכן יש המון הוצאות.

עירית גזית: זה ממש בקטנה, אבל יש את כל החובות שנצברים בגין משכנתא, בגין התשלומים בחוץ וכולי.

עירית גזית: יש את ההוצאות השוטפות של ביגוד, של חינוך, של בריאות שהן לא חלק ממה שהן מקבלות בתקופת השהייה במקלט.

עירית גזית: לכן מהעדויות שאנחנו יודעים, החזרה למעגל האלימות, אחד הגורמים העיקריים – אם לא העיקרי – זאת באמת המצוקה הכלכלית.

עירית גזית: לכן ההצעה הזאת היא פשוט קריטית לאותן נשים.

חיים כץ: תודה.

רבקה לויפר: רבקה לויפר מאגף התקציבים במשרד האוצר.

רבקה לויפר: התייחסו כאן לדברים שלנו.

רבקה לויפר: אני אציג אותם בקצרה.

רבקה לויפר: אנחנו אומרים שאנחנו חושבים שאין הגיון לתת את אותו סכום של הבטחת הכנסה לאישה שנמצאת בחוץ ומפרנסת את עצמה ולאישה שכל הכלכלה שלה על המדינה.

חיים כץ: למה?

חיים כץ: היא יכולה לעשות קופה?

רבקה לויפר: לא.

חיים כץ: היא יכולה להתעשר?

רבקה לויפר: רגע, אני אציע.

רבקה לויפר: אנחנו גם מציעים הסדר.

חיים כץ: נראה לי שהיא עושה קופה וכשהיא יוצאת מהמעון היא קונה ג'יפ של קדילאק בגלל מה שאתם נותנים לה.

רבקה לויפר: אני אסיים את הצעתנו כי אנחנו כן חושבים להציע הסדר שהוא מיטיב עם הנשים.

רבקה לויפר: למען הסר ספק, אחזקת נשים במקלט היא מאוד מאוד גדולה, ובצדק.

רבקה לויפר: אם היה קיים מנגנון של השתתפות עצמית כלשהי, לא היה צורך בתיקון החקיקה והן היו זכאיות להבטחת הכנסה.

רבקה לויפר: לכן גם מנגנון כזה יכול לבוא בחשבון.

חיים כץ: השתתפות סמלית של שקל אחד?

רבקה לויפר: לא שקל, אבל צריך לחשוב על סכום סביר.

רבקה לויפר: היום קיים מנגנון של דמי כיס שמשרד הרווחה נותן לנשים השוהות במקלט.

רבקה לויפר: אנחנו חושבים שהיה יותר הגיוני, כדי לפתור את המצוקות, דרך המסלול הזה.

חיים כץ: מה גובה דמי הכיס?

רבקה לויפר: דמי הכיס היום עומדים על כ-300 שקלים, תלוי במצב המשפחתי.

חיים כץ: לכמה זמן?

רבקה לויפר: זה לפי ימים.

רבקה לויפר: היא מקבלת את זה ככל שהיא נמצאת.

חיים כץ: 300 שקלים, כמה זה ליום?

קריאה: עשרים שקלים.

חיים כץ: סליחה, היא פקידה באוצר ויודעת חשבון יותר טוב מכולכם.

רבקה לויפר: אם אפשר להשלים את דבריי.

חיים כץ: אני רוצה קודם להבין מה את אומרת.

חיים כץ: דברי ברור.

חיים כץ: אני לא בטוח שאת מבינה מה את אומרת אבל אני רוצה שתביני.

חיים כץ: 300 שקלים לשלושים ימים.

חיים כץ: כמה זה ליום?

רבקה לויפר: אני יודעת בדיוק.

חיים כץ: לא, אני לא יודע.

חיים כץ: כמה זה ליום?

רבקה לויפר: עשרה שקלים ליום.

חיים כץ: עשרה שקלים ליום.

רבקה לויפר: תלוי בהרכב המשפחה.

חיים כץ: מה קונים בעשרה שקלים ביום?

קריאה: מסטיק.

רבקה לויפר: לפני שאתה מגחיך את מה שאני אומרת, אני אנסה לסיים את דבריי.

חיים כץ: לא, אני רוצה שאת תלכי הביתה ותחשבי מה אמרת כאן.

חיים כץ: אני מבין שאת מדברת מטעם.

חיים כץ: כשאת הולכת עם עצמך, את אומרת שאת באיזה קטע זוועתי.

חיים כץ: את צריכה לייצג כאן זוועה.

חיים כץ: אם את באה ואומרת על עשרה שקלים – ההיא לא יודעת חשבון ואמרה עשרים שקלים ליום כי היא חשבה שאתם נותנים 600 שקלים – זה המצב.

רבקה לויפר: אני אנסה להציג את הקו כי אני חושבת שהוא הגיוני.

רבקה לויפר: היום אישה במקלט מקבלת את כל הכלכלה ואת כל הטיפול בילדים.

רבקה לויפר: אני לא יודעת מה נאמר כאן על הוצאות חינוך, אבל מקבלים שם הכול.

קריאה: לא, זה לא נכון.

חיים כץ: סליחה גברתי, היא תגיד מה שהיא רוצה גם אם זה לא נכון.

חיים כץ: אחר כך מי שירצה, ירים את היד ויאמר מה שהוא רוצה.

רבקה לויפר: בנוסף היא מקבלת דמי כיס.

חיים כץ: עשרה שקלים ליום.

רבקה לויפר: כן.

חיים כץ: עשרה שקלים לילד.

רבקה לויפר: זה תיאור המצב.

רבקה לויפר: אני מציעה שבמקום לקחת מנגנון של הבטחת הכנסה, שהוא בעיניי לא הגיוני, ולתת אותו באופן שוויוני למישהי שהמדינה מחזיקה אותה ולמישהי שהמדינה לא מחזיקה אותה, לבוא ולסייע לאותן נשים דרך המנגנון של דמי הכיס, כמובן על ידי הגדלה.

רבקה לויפר: זאת ההצעה השנייה שלי, אחרי ההצעה של ההשתתפות העצמית.

רבקה לויפר: בנוסף הייתה גם הצעת חוק של חברת הכנסת בנושא ואנחנו גם פועלים להסדר כזה עם משרד הרווחה למתן מענק לאישה שיוצאת מהמקלט ולא חוזרת.

חיים כץ: מה העלות אותה אתם חוסכים בהצעות שלכם?

רבקה לויפר: אני מבקשת לסיים את דבריי כי זה קו אחד הגיוני.

רבקה לויפר: עד עכשיו לא אמרתי שום דבר על תקציב.

רבקה לויפר: אני דיברתי על דרך הגיונית לתת לנשים האלה סיוע בלי לפגוע בקריטריונים שוויוניים שמתקיימים במתן הבטחת הכנסה.

רבקה לויפר: אני מבקשת שלקראת קריאה שנייה ושלישית באמת יתאמו אתנו את זה.

חיים כץ: יופי.

חיים כץ: מצוין.

חיים כץ: יש עוד מישהו שרוצה להתייחס?

אדי ווייס: אני אדי ווייס, סגן היועץ המשפטי של משרד הרווחה.

אדי ווייס: יושבת לידי האחראית על המקלטים ואם יש צורך במידע לגבי הנתונים, היא תוכל לספק אותם.

חיים כץ: אם היא אחראית, היא כנראה אישה שיודעת להרים את היד ולומר שהיא רוצה לדבר.

אורנה ורקוביצקי: אני מהביטוח הלאומי, מנהלת אגף הבטחת הכנסה.

אורנה ורקוביצקי: ברור לנו שצריך לתת מענה הולם לצרכים של נשים במקלט.

אורנה ורקוביצקי: אני רוצה להביא לתשומת לבכם שלפי הנוסח המוצע, זה לא חל על נשים שקיבלו לפני כן הבטחת הכנסה.

אורנה ורקוביצקי: זה לא מצוין בנוסח החקיקה.

אורנה ורקוביצקי: הווה אומר שכל אישה שתיכנס למקלט, תוכל להגיש תביעה להבטחת הכנסה.

אורנה ורקוביצקי: לדעתי זאת פרוצדורה מאוד מסורבלת לגבי אישה שלא הייתה במערכת כי היא תידרש להגיש תביעה, למלא 14 עמודים, אני אצטרך לבקש ממנה את כל ההוכחות על ההכנסות שלה, אם יש לה רכב על שמה, אם יש לה נכסים שרשומים על שמה וכולי.

אורנה ורקוביצקי: לתשומת לבכם, לפי הנוסח הזה, זה לא חל על נשים כאלה.

חיים כץ: אני מודה לך על הערתך.

חיים כץ: אם זה יעבור היום בוועדה ויעבור במליאה, לקראת קריאה שנייה ושלישית אני מקווה שהיועצים המשפטיים של הוועדה יתאמו עם היועצים המשפטיים של הביטוח הלאומי ויראו שהחקיקה הזאת מקבלת תמיכה ובשר, כך שאם אנחנו מחוקקים, לפחות תהיה עזרה אמיתית.

אורנה ורקוביצקי: דבר נוסף שרציתי לומר.

אורנה ורקוביצקי: יש לנו סעיף 3 בחוק הבטחת הכנסה שקובע שמי שנמצא במוסד או במסגרת שכל אחזקתו על חשבון הקופה הציבורית, לא זכאי להבטחת הכנסה.

אורנה ורקוביצקי: יחד עם זאת, מצאנו דרכים כדי לתת מענה לצרכים מיוחדים של אנשים ששוהים למשל בהוסטל שיקומי או בקהילה טיפולית על ידי זה שקבענו שהם ישתתפו השתתפות עצמית בסדר גודל של כמה מאות שקלים ואז אני לא רואה בהם כמי שכל אחזקתם על חשבון הציבור.

חיים כץ: בחקיקה כאן נתנו לסיעודים לקבל ביטוח לאומי שלושים ימים.

חיים כץ: בעבר מי שהיה מקבל קצבת סיעוד בבית ואחר כך הלך למוסד או לבית חולים, שם הוא שוהה חודש או שלושה חודשים, בעבר הוא לא היה מקבל את הקצבה אבל עכשיו הוא כן מקבל את הקצבה.

חיים כץ: מצאנו דוגמאות שמראות שאם רוצים, אפשר.

חיים כץ: גם לנושא הזה אנחנו נמצא פתרון.

חיים כץ: התקווה שלנו היא שלא יהיה צורך, אבל המטרה שלנו היא שאם הן מגיעות לשם, ניתן להן בפרק הזמן בו הן חיות שם את המינימום שבמינימום כדי שהן ירגישו שהן יכולות לחיות בכבוד.

חיים כץ: יש עוד מישהו?

זהבה גלאון: ברשותך, הערה קטנה.

זהבה גלאון: אני חושבת שהדוגמאות שניתנות כאן, אי אפשר להשוות את המצב של נשים מוכות שנאלצות להישאר בבית למצב של אנשים אחרים.

זהבה גלאון: אני ערה לכל מצוקה, אבל המשמעות היא שאם הן יודעות שלוקחים להן את הבטחת ההכנסה היא להישאר בטרור.

חיים כץ: את הוועדה שכנעת במשפט הקודם.

חיים כץ: עכשיו את עומדת ברמזור אדום, רכב אחד לפניך, רכב אחד מאחוריך ואת נותנת פול גז ושורפת דלק.

חיים כץ: למה?

חיים כץ: תשמרי את זה לקריאה השנייה והשלישית.

ג'לאל סוויטאת: אני מהלשכה המשפטית במשרד האוצר.

ג'לאל סוויטאת: הצעת החוק עברה בוועדת שרים לענייני חקיקה בתיאום עם המשרדים הרלוונטיים.

חיים כץ: מתי היא עברה?

ג'לאל סוויטאת: לפני כחודשיים.

ג'לאל סוויטאת: לפי דעתי התיאום הזה עדיין לא הושלם ולכן אנחנו מבקשים שתהיה ישיבה מסודרת עם כל הגורמים.

חיים כץ: הישיבה עכשיו לא הייתה מסודרת?

ג'לאל סוויטאת: ישיבה מחוץ לוועדה.

חיים כץ: אחרי קריאה ראשונה תהיה ישיבה מסודרת או לא מסודרת אתכם ועם מי שאתם רוצים.

חיים כץ: לצורך כך אנחנו ניתן לכם אפילו שבועיים.

חיים כץ: אתם בדרך כלל עסוקים ולכן תצטרכו לפנות את היומנים שלכם.

חיים כץ: אני אתן לך דוגמה לתיאום.

חיים כץ: ועדת גיל הפרישה לנשים.

חיים כץ: העברנו את החוק בסוף מרץ ואמרנו שתהיה ועדת תיאום במהלך הפגרה.

חיים כץ: אתה יודע מתי זה קרה?

חיים כץ: בדרך, כאשר נסעתי לכאן לדיון, אחרי שכל הפגרה עברה, אמרו לי שנתאם.

חיים כץ: תגידו שיש לכם זמן ואתם רוצים לתאם.

חיים כץ: לחברי הכנסת אין מה לעשות וכל היום פנויים ומבלים.

חיים כץ: בין בילוי לבילוי, הם ימצאו זמן ויתיישרו אתכם לפי הלוח שלכם.

עפו אגבאריה: יפה.

חיים כץ: כן, יש לנו הרבה זמן.

עפו אגבאריה: מעולה.

חיים כץ: נעבור להקראה.

עמית קנובלר: הצעת חוק הבטחת הכנסה (תיקון מס') (זכאות לגמלה בתקופת שהייה במקלט לנשים מוכות), התשע"ב-2011 1.

עמית קנובלר: תיקון סעיף 2 בחוק הבטחת הכנסה התשמ"א-1980 (להלן – החוק העיקרי), בסעיף 2(א)(2)(א), אחרי המלים "בפסקאות (7) עד (10)" יבוא "13(א)".

עמית קנובלר: 2.

עמית קנובלר: תיקון סעיף 3 בסעיף 3(1) לחוק העיקרי, בסופו יבוא: "למעט מי שהתקיים בה האמור בפסקה 13(א) לתוספת הראשונה".

עמית קנובלר: 3.

עמית קנובלר: תיקון סעיף 4 בסעיף 4(ב) לחוק העיקרי, בסופו יבוא: "על מי שהתקיים בה האמור בפסקה 13(א) לתוספת הראשונה".

עמית קנובלר: 4.

עמית קנובלר: תיקון לתוספת הראשונה בתוספת הראשונה לחוק העיקרי, אחרי פסקה 13 יבוא: "(13א) אישה ששוהה במקלט לנשים מוכות, באישור לשכת הסעד ומשרד הרווחה והשירותים החברתיים, לתקופה העולה על שלושים ימים.

עמית קנובלר: לעניין זה, אישור – לשכת סעד, מקלט לנשים מוכות כהגדרתם בחוק עבודת שנים התשי"ד-1954".

עמית קנובלר: 5.

עמית קנובלר: תחילה ותחולה תחילתו של חוק זה (להלן – יום התחילה), הוא יחול על מי שנמצאת במקלט לנשים מוכות תקופה העולה על שלושים ימים מיום התחילה ואילך.

אייל לב-ארי: לגבי הערכת העלות.

אייל לב-ארי: הגיעה הערכה מעודכנת ממרכז המחקר והמידע של הכנסת.

חיים כץ: גם האוצר אמר לפרוטוקול שההצעה לא תקציבית.

אייל לב-ארי: נכון.

אייל לב-ארי: עדיין צריך לציין בדברי ההסבר לקריאה הראשונה את העלות התקציבית.

אייל לב-ארי: הצעת החוק היא לא הצעת חוק תקציבית.

אייל לב-ארי: לפי הערכת מרכז המחקר מדובר בשלושה וחצי מיליון שקלים.

חיים כץ: האוצר אמר ארבעה מיליון שקלים, כך שאנחנו די קרובים ואין הבדלים.

חיים כץ: אנחנו נעבור להצבעה על הצעת החוק כפי שהוקראה.

חיים כץ: ה צ ב ע ה אושר פה אחד שלושה חברי כנסת תמכו בהצעת החוק לקריאה ראשונה במליאה ואני שמח שכך המצב.

חיים כץ: אני מקווה שזה יעבור במליאה.

חיים כץ: כל חברי הכנסת שנמצאים כאן ויש להם זכות הצבעה – ויש כאן גם חברי כנסת שאין להם זכות הצבעה, אבל הביעו את תמיכתם – הצביעו בעד.

חיים כץ: אחרי שזה יעבור במליאה, ואני מקווה שזה יעבור במליאה, אנחנו ניתן שבוע עד עשרה ימים לאוצר כדי לתאם, לפני שנביא את זה לוועדה לדיון להכנה לקריאה שנייה ושלישית.

דב חנין: אדוני היושב ראש, מחר במליאה מציינים את היום הנושאי ולכן, אם אדוני ינחה את הלשכה המשפטית להניח את ההצעה היום, זאת יכולה להיות גולת הכותרת.

חיים כץ: אם לא היית מעיר לי, לא היינו עושים זאת.

חיים כץ: לכן אני מאוד מודה לך על ההערה.

דב חנין: יקירי יושב ראש הוועדה, אני מתנצל ומוחק את ההערה.

חיים כץ: בראשית הישיבה אנחנו אמרנו שזה לקראת יום המאבק באלימות נגד נשים.

דב חנין: כל הכבוד אדוני.

חיים כץ: אנחנו נעשה כמיטב יכולתנו כדי שזה יעלה מחר למליאה.

חיים כץ: מאחר שאנחנו נעשה כמיטב יכולתנו, אנחנו צריכים לנעול את הישיבה ואכן הישיבה נעולה.

חיים כץ: תודה רבה.